Решение на Съвета
от 2 юни 2004 година
относно сключването на Рамковата конвенция на Световната здравна организация (СЗО) за контрол на тютюна
(2004/513/EО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално членове 95, 133 и 152, във връзка с член 300, параграф 2, първа алинея, първото изречение, и член 300, параграф 3, първа алинея от него,
като взе предвид предложението на Комисията,
като взе предвид становището на Европейския парламент [1],
като има предвид, че:
(1) Комисията е договорила от името на Общността Рамкова конвенция за контрол на тютюна под егидата на Световната здравна организация (СЗО).
(2) Тази конвенция беше подписана от името на Европейската общност на 16 юни 2003 г. при условие за възможно сключване на по-късна дата, в съответствие с Решение на Съвета от 2 юни 2003 г.
(3) Тази конвенция следва да бъде одобрена.
(4) Както Общността, така и нейните държави-членки имат компетентност в сферите, обхванати от конвенцията. Следователно е желателно Общността и нейните държави-членки да станат договарящи се страни едновременно, за да могат да осъществяват заедно задълженията, залегнали в конвенцията и да упражняват заедно правата, които тя предоставя, в случаите на споделена компетентност, за да се гарантира еднообразно приложение на конвенцията,
РЕШИ:
Член 1
Одобрява от името на Общността Рамковата конвенция на СЗО за контрол на тютюна.
Текстът на конвенцията е приложен към настоящото решение като приложение I.
Член 2
Упълномощава председателя на Съвета да посочи лице, упълномощено да депозира от името на Европейската общност акта за одобряване, предвиден в член 35 от конвенцията, с цел да се изрази съгласието на Общността да бъде обвързана и да направи декларацията от приложение II към настоящото решение, заедно с тълкувателната декларация, изложена в приложение III към настоящото решение.
Съставено в Люксембург на 2 юни 2004 година.